**Informatīvais ziņojums**

par Komisijas PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai darbību 2017. gadā un 2018. gadā

### Informatīvais ziņojums sagatavots, lai sniegtu pārskatu Ministru kabinetam par 2017. gadā veiktajiem un 2018. gadā veicamajiem pasākumiem saskaņā ar Ministru kabineta 2006. gada 30. maija noteikumu Nr. 446 "Komisijas PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai nolikums" 3.6. apakšpunktu, kurā noteikts, ka Komisijai PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai (turpmāk – Komisija) ir uzdevums "noteiktā kārtībā katru gadu iesniegt Ministru kabinetā informatīvu ziņojumu par komisijas darbību".

### Komisijas darba mērķis noteikts Saeimas 2005. gada 12. maija deklarācija "Deklarācija par Latvijā īstenotā Padomju Sociālistisko Republiku Savienības totalitārā komunistiskā okupācijas režīma nosodījumu", kurā tika uzdots Ministru kabinetam izveidot šo Komisiju.

Pašlaik Komisijas darbs notiek piecos galvenajos virzienos:

1. Latvijas tautsaimniecībai nodarīto zaudējumu aprēķināšana;
2. Latvijas demogrāfisko zaudējumu apzināšana;
3. Latvijas videi nodarīto zaudējumu aprēķināšana;
4. PSRS militāri rūpnieciskā kompleksa darbības rezultātā Latvijai nodarīto zaudējumu apzināšana;
5. Juridiskā pamatojuma izstrāde prasības sastādīšanai pret atbildētājvalsti.

Šis darbs norit saskaņā ar 2015. gada 5. novembrī Baltijas valstu tieslietu ministru kopīgajā deklarācijā noteikto kopīgo darbu: "… zinātniski pamatoti veikt zaudējumu aprēķinus …", saskaņojot aprēķinu metodoloģijas, lai panāktu "… Baltijas valstu okupācijas pienācīgu izvērtēšanu starptautiskajā līmenī".

**I. Par finansējuma 35 770 EUR apmērā izlietojumu 2017. gadā**

***1. Latvijas tautsaimniecībai nodarīto zaudējumu aprēķināšana***

Uz Latvijas Nacionālā arhīva Latvijas Valsts arhīva 202. fonda, 327. fonda, Latvijas Bankas arhīva u.c. dokumentu pamata no 2013. gadam līdz2015. gadam izpētīti Latvijas PSR un PSRS budžetu savstarpējie norēķini un aprēķināts, ka, esot PSRS sastāvā, Latvijas PSR katru gadu no sava budžeta zaudēja vismaz 13,5 %. 2016. gadā tika izpētīta Latvijas PSRS budžeta ieņēmumu struktūra, bet 2017. gadā – izdevumu struktūra. Kā vienus no galvenajiem secinājumiem par laika posmu no 1946. gada līdz 1960. gadam var minēt:

1. Vairāk nekā75 % no PSRS budžeta izdevumu kopapjoma Latvijas PSR teritorijā PSRS okupācijas periodā bija slepenības statuss.
2. Šie budžeta izdevumi tika rūpīgi slēpti no sabiedrības, jo to struktūra radikāli atšķīrās no tā, ko stāstīja padomju propaganda, ka galvenās PSRS izdevumu prioritātes esot ieguldījumi tautsaimniecībā un sociālajā labklājībā. Realitātē lielāko daļu PSRS budžeta izdevumu veidoja militāro un represīvo ministriju izdevumi (29 miljardi no 46,5 miljardiem rubļu jeb 62 %).

Šī informācija nepieciešama Latvijas iedzīvotājiem un starptautiskai sabiedrībai, lai atspēkotu līdzšinējo Krievijas propagandu par PSRS "lielajām investīcijām" Latvijas PSR ekonomikā.

***2. Latvijas demogrāfisko zaudējumu apzināšana***

Kā zināms, PSRS totalitārais režīms centās slēpt un maskēt pastrādātos noziegumus pret Latvijas iedzīvotājiem, padarot slepenus vai arī apzināti publicējot neprecīzus datus par Latvijas iedzīvotāju skaitu un sastāvu. Ir jānoskaidro, kādā mērā represijās izsūtītie un nogalinātie tika atspoguļoti iedzīvotāju dabiskās un mehāniskās kustības rādītājos. Diemžēl dati par vienu un to pašu gadu vai laikposmu dažādos avotos mēdz atšķirties. Arī detalizētu zinātnisku pētījumu par Latvijas iedzīvotāju dabisko un mehānisko kustību minētajā laika periodā nav daudz, kas apgrūtina PSRS totalitārā komunistiskā režīma upuru skaita noteikšanu un apgrūtina informācijas par represijām un masveida deportācijām apkopošanu un Latvijas valstij un tās iedzīvotājiem nodarīto zaudējumu aprēķināšanu. Tāpēc nav apkopojuma par PSRS okupācijas rezultātā Latvijai radītiem kopējiem iedzīvotāju zaudējumiem.

Minēto iemeslu dēļ Komisijas uzdevumā tiek izstrādāts demogrāfisko datu apkopojums, kurā koncentrētā veidā būs pieejama strukturāla informācija no drošiem avotiem par demogrāfiskiem procesiem Latvijā no 1939. gada līdz 1990. gadam. Laikā no 2015. gada līdz 2017. gadam jau ir izstrādātas četrpadsmit sadaļas, kā arī apkopojumā pielietoto demogrāfisko terminu skaidrojošā vārdnīca. Pēc darba pabeigšanas šo apkopojumu varēs izmantot gan pētnieki, gan izglītības iestādes, gan citi interesenti.

***3. Latvijas videi nodarīto zaudējumu aprēķināšana***

Iepriekšējos gados veikta PSRS laikā vēsturiski piesārņoto vietu apzināšana un izmaksu apjomi šī piesārņojuma likvidācijai un sanācijai. Pavisam šie zaudējumi sastāda vairāk nekā divus miljardus EUR. Taču neapstrīdama juridiski pamatota un tehniski un finansiāli izvērtēta un apstiprināta informācija par visiem projektu cikliem (izpēte, iekļaušana piesārņoto un potenciāli piesārņoto vietu datu bāzē, definēšana nozares politikas dokumentos, iekļaušana investīciju stratēģijās, finansēšanas līgumu sagatavošana, projektu izstrāde, piesārņojuma sanācijas darbu veikšana, projekta rezultātu sasniegšana un izvērtēšana, situācijas tālāka kontrole/pēcmonitorings) joprojām pieejama tikai par ierobežotu skaitu objektu, kuri definēti kā "prioritāri piesārņotie objekti''. Tie ilgstoši ir iekļauti nozares politikas plānošanas dokumentos un to sanācijas veikšanā tiek izmantoti Eiropas Savienības (turpmāk – ES) Strukturālie fondi 2014.-2020. gadam, kā arī Šveices un Norvēģijas finanšu instrumentu līdzfinansējums. No šādiem objektiem darbi joprojām norisinās Inčukalna sērskābā gudrona dīķos, Liepājas kara ostas kanālā, ar naftas produktiem piesārņotajās teritorijās Sarkandaugavā. Atbilstoši dokumentācijai, šo darbu izmaksu kopsumma 120 507 miljonu EUR apmērā jāuzskata par precīzākajām juridiski pamatojamām PSRS okupācijas laikā piesārņoto prioritāro objektu sanācijas izmaksām.

Pēc 2020. gada jau būs zināmi dati par ES 2014.-2020. gada finanšu perioda rezultātiem un uzsākta vienošanās par ES nākamā finanšu perioda prioritātēm. Tad arī šīs izmaksas tiks precizētas. Kopējā zaudējumu summa objektos un objektu grupās, par kurām vēl jāapkopo skaidri pierādījumi vai jāiegūst pilnīga informācija, sastāda 505 580 miljonus EUR.

***4. PSRS militāri rūpnieciskā kompleksa darbības rezultātā Latvijai nodarīto zaudējumu apzināšana***

Iepriekšējie Komisijas uzdevumā veiktie pētījumi, kā arī daudzi citi starptautiskie avoti rāda, ka PSRS notika totāla militarizācija, kuras rezultātā uzkrājās aizvien jaunāku un jaunāku paaudžu ieroču krājumi, norisinājās visas sabiedrības militarizācija, kas ietekmēja PSRS iedzīvotāju dzīvesveidu un apziņu. Pēc šo pētījumu rezultātu apkopošanas pētnieki secināja:

1.Tā kā PSRS militāri rūpnieciskā kompleksa (turpmāk – MRK) sistēma aptvēra ne tikai rūpniecisko ražošanu, bet praktiski visas tautsaimniecības nozares, ieskaitot zinātnisko pētniecību, izglītības sistēmu u.c. padomju sabiedrības struktūras, kuras tieši vai netieši apkalpoja visu PSRS militāri rūpniecisko kompleksu, tādā veidā samazināja ekonomisko potenciālu, ko varētu izmantot Latvijas tautsaimniecības un iedzīvotāju labklājības līmeņa celšanai.

2. Daudzi okupācijas seku izpētes pētījumos iegūtie fakti parāda, ka MRK iekļauto saimniecisko subjektu skaits Latvijā pārsniedza 180 ar ļoti sarežģītu finanšu norēķinu sistēmu. Lai kaut daļēji aprēķinātu Latvijas teritorijā neizmantoto potenciālu, būtu jāveido speciāls institūts ar attiecīgu finansējumu vairāku gadu garumā, kas nebūtu saprātīgi.

3. Aprēķinu veikšanu ievērojami apgrūtina fakts, ka gandrīz visi arhīvu dokumenti, kas atspoguļo PSRS finanšu un militāro politiku kopumā, atrodas Krievijas Federācijā, Maskavā, un pētniekiem joprojām nav pieejami.

4. Noslēpt PSRS patieso finanšu situāciju un militāro izdevumu īpatsvaru PSRS vadībai un specdienestiem izdevās pietiekoši labi. Par to liecina dokumenti, ko mūsdienās ir publiskojuši ASV un citu valstu drošības dienesti, kuri konstatē, ka precīzas informācijas par PSRS notiekošo finanšu sistēmā nebija.

***5. Juridiskā pamatojuma izstrāde prasības sastādīšanai pret atbildētājvalsti***

2016. gadā tika izstrādāts pētījums "Analītisks pētījums par Latvijas prasījuma tiesību īstenošanas iespējām starptautiskajās tiesību institūcijās".

2017. gadā izstrādāts "Pētījums par citu valstu pieredzi prasījuma tiesību īstenošanā starptautisko tiesību institūcijās". Tajā izskatīti starpvalstu strīdu gadījumi kā arī – cik sekmīgas ir bijušas zaudējumu atlīdzības prasības ANO Starptautiskās tiesas lietās.

***6. Dažādi***

Paralēli minētajiem darbiem veikta:

1. Latvijas Nacionālajā arhīvā Padomju režīma represēto personu apzināšana un datubāzes veidošana par padomju režīma represētajām personām (1940.–1989. gads), no represēto personu kartotēkas ievadot 15 000 personu kartiņu datus datubāzē.
2. Interviju ierakstīšana ar LPSR laika augstākā līmeņa tautsaimniekiem, saimnieciskās darbības vadītājiem un speciālistiem, statistiķiem, dažādu jomu valsts struktūru vadītājiem;
3. Tehnisko darbu izpilde, kā Komisijas mājaslapas uzturēšana, tulkošanas darbi, piedalīšanās starptautiskās konferencēs, semināros, to organizēšana u. c.

**II.** **Par plānoto finansējuma 35 770 EUR apmērā izlietojumu 2018. gadā**

***1. Latvijas tautsaimniecībai nodarīto zaudējumu aprēķināšana***

Pēc 2013.-2015. gadā paveiktā darba Latvijas PSR un PSRS budžetu savstarpējo norēķinu apzināšanā un uz PSRS budžetu pārskaitīto atlikumu identificēšanā, jāturpina 2016. gadā un 2017. gadā iesāktais darbs, detalizēti analizējot LPSR budžeta izlietojumu pa pozīcijām.

Iegūtā informācija ļaus noteikt, kuras kategorijas un nodokļi bija tās, kas PSRS okupācijas laikā visvairāk palīdzēja īstenot koloniālo politiku Latvijā.

Paredzēts veikt iepriekšējo pētījumu ekspertīzi un rezultātu salīdzināšanu ar Lietuvas un Igaunijas kolēģu darbiem, kā arī Latvijas PSR budžeta finanšu plūsmas struktūras apzināšanu un turpmāko pētījumu virzienu noteikšanu.

***2. PSRS okupācijas rezultātā Latvijai nodarīto demogrāfisko zaudējumu apzināšana***

Paredzēts pabeigt demogrāfisko datu apkopojuma izstrādi par laika periodu no 1939. gada līdz 1990. gadam, papildinot to ar atlikušajām sadaļām saskaņā ar šim mērķim Latvijas Okupācijas izpētes biedrības izveidotās darba grupas 2015. gadā izstrādāto plānu/aprakstu. Ieplānots pabeigt darbu pie apkopojuma, izstrādājot atlikušo vienu sadaļu, visu piecpadsmit izstrādāto sadaļu terminu saskaņošanu un sagatavot apkopojumu saturiski un tehniski gala redakcijai ne vairāk kā 100 lpp. apjomā.

***3. Latvijas videi nodarīto zaudējumu aprēķināšana***

Galvenais rīcības instruments attiecībā uz vides pārkāpumu uzskaiti ir 2002. gadā izveidotais un VSIA "Latvijas Vides, ģeoloģijas un meteoroloģijas centrs" uzturētais Piesārņoto un potenciāli piesārņoto vietu reģistrs, kas ir juridisks pamats, lai tajā iekļautu apzinātu objektu uzskaiti par atbilstošu vēsturiskā piesārņojuma kategorijai. Uzskaitīt un izvērtēt privātīpašnieku paveikto ir pietiekami sarežģīti. Tāpēc paredzēts lūgt papildu informāciju no VAS "Latvijas valsts meži'' par veiktajiem sanācijas darbiem tās pārziņā esošajos agrākajos PSRS militāristu pārvaldītajos objektos. Līdzīgu informāciju paredzēts iegūt no biedrības "Latvijas Pašvaldību savienība". Tādējādi tiks iegūta informācija datu bāzes aktualizācijai, ar kuras palīdzību varēs veikt precizētu uzskaiti par izlietotajiem līdzekļiem gan no Latvijas valsts, gan arī no ES fondu līdzekļiem un par darba rezultātiem PSRS laika vēsturiskā piesārņojuma likvidācijas darbos.

***4. PSRS militāri rūpnieciskā kompleksa darbības rezultātā Latvijai nodarīto zaudējumu atspoguļošana***

Komisijas uzdevumā 2013.–2017. gadam ir izstrādāti vairāki pētījumi, sagatavoti referāti divām konferencēm, kā arī izveidota kartotēka par PSRS karaspēka daļām Latvijas teritorijā. Lai šī informācija būtu pārskatāma un pieejama sabiedrībai, vēstures pētniekiem, izglītības iestāžu pasniedzējiem un jebkuram interesentam, nepieciešams no šiem materiāliem izstrādāt apkopojumu izdošanai vienā manuskriptā.

Tāpēc paredzēts visus iepriekšminētos izstrādātos materiālus apkopot vienā manuskriptā (ne mazāk kā 310 lpp.), veikt tā saturisko, tehnisko rediģēšanu un sagatavošanu maketēšanai.

***5. Juridiskā pamatojuma izstrāde prasības sastādīšanai*** ***pret atbildētājvalsti***

Latvijai nepieciešams apzināt starptautiskajā jurisprudencē pastāvošo praksi, lai varētu sagatavot okupācijas zaudējumu atlīdzības prasījumu pret PSRS tiesību un pienākumu pārņēmēju Krievijas Federāciju. Tāpēc plānots apzināt pārējo Baltijas valstu zaudējumu aprēķināšanas metodoloģijas un konkrētas Latvijas zaudējumu atlīdzības prasības pret Krievijas Federāciju noformēšanas veidu saskaņā ar starptautiskajiem standartiem. Paredzēts izpētīt starptautiskajās tiesībās un starptautisko tiesu praksē pastāvošos zaudējumu atlīdzības veidus, lai tos varētu piemērot Latvijas situācijai.

***6. Pētījuma izstrāde par deportēto Latvijas iedzīvotāju bēgšanu no Sibīrijas specnometinājuma vietām***

### Latvijas Nacionālajā arhīvā atrodami dokumenti, kuros atklājas Latvijas iedzīvotāju dzīves apstākļi PSRS okupācijas režīma specnometinājuma vietās. Dokumentos fiksēta daudzu izsūtīto bēgšana uz Latviju, bēgļu meklēšanas fakti, notverto sodīšana un tālākie likteņi. Plānots uz arhīvos atrodamo dokumentu pamata iegūt informāciju par Latvijas iedzīvotāju dzīvi PSRS totalitārā režīmā. Izstrādāto apkopojumu (manuskriptu ~ 150 lpp.) varēs izmantot ievietošanai Komisijas mājaslapā, tādējādi darot to pieejamu vēstures pētniekiem un plašākai sabiedrībai.

***7. Dažādi***

Papildus šiem darbiem plānots:

1. Turpināt Latvijas Nacionālajā arhīvā Padomju režīma represēto personu apzināšanu un datubāzes veidošanu par padomju režīma represētajām personām (1940.–1989. gads), veicot no Iekšlietu ministrijas Informācijas centra saņemto represēto personu kartotēkas 15 000 personu kartiņu datu ievadi datubāzē.
2. Veikt interviju ierakstīšanu ar LPSR laika augstākā līmeņa tautsaimniekiem, saimnieciskās darbības vadītājiem un speciālistiem, statistiķiem, dažādu jomu valsts struktūru vadītājiem, lai iegūtu dzīvās liecības par to, kas un kā īstenojās padomju varas laikā tautsaimniecības plānošanā, vadīšanā un organizēšanā, par politiskiem procesiem sabiedrībā.
3. Interneta vietnē *[www.barikadopedija.lv](http://www.barikadopedija.lv)* atspoguļot pārejas laiku no PSRS totalitārā okupācijas režīma uz Latvijas neatkarības laiku. Šajā vietnē nepieciešams tālāk paplašināt (ievietot) informāciju par visu triju Baltijas republiku ekonomisko un juridisko sadarbību laikā, kad pret tām tieši un netieši tika īstenota PSRS ekonomiskā blokāde, kas vienlaikus radīja lielus zaudējumus Igaunijas, Latvijas un Lietuvas tautsaimniecībai tālākajos gados. Tāpēc šajā vietnē plānots ievietot ~ 80 laikrakstu publikācijas ar teksta atšifrējumiem un attēliem digitālā formātā; metadati 14 nodaļām grāmatai krievu valodā "PSRS tautas deputātu II kongresa runas un materiāli".
4. Pildīt tādus tehniskos darbus, kā Komisijas mājaslapas *[www.okupacijaszaudejumi.lv](http://www.okupacijaszaudejumi.lv)* uzturēšana, tulkošana, piedalīšanās starptautiskās konferencēs un semināros, attiecīgu sadarbības pasākumu organizēšana.

Tieslietu ministrs Dzintars Rasnačs

Komisijas priekšsēdētāja vietniece,

Latvijas okupācijas izpētes

biedrības valdes priekšsēdētāja

R.Pazdere

29521934, loib@inbox.lv